ສະມາຊິກລັດຖະສະພາ ສຫລ ຈະພົບປະກັບ ປະທານາທິບໍດີອີກ
ທ່ານໂອບາມາກ່າວວ່າ ການຕົກລົງກ່ຽວກັບຂີດຈຳກັດດ້ານໜີ້ສິນ ແມ່ນມີຄວາມຈຳເປັນ ເພື່ອຄໍ້າປະກັນ ການຈ່າຍເງິນບຳນານ
ບັນດາສະມາຊິກລັດຖະສະພາສະຫະລັດມີແຜນການທີ່ຈະພົບປະກັບປະທານາທິບໍດີບາຣັກ ໂອບາມາ ທີ່ທຳນຽບຂາວເປັນມື້ທີ 4 ລຽນຕິດ ເພື່ອພະຍາຍາມຊ່ອງທາງໃນການປະນີປະ ນອມ ກ່ຽວກັບການຫຼຸດຜ່ອນໃນການຂາດດຸນງົບປະມານ ເພື່ອວ່າຈະໄດ້ຮັບການອະນຸມັດ ຈາກລັດຖະສະພາ ກ່ຽວກັບການເພີ່ມຂີດຈຳກັດໃນການກູ້ຢືມເງິນຂອງຊາດ ແລະຫຼີກລ່ຽງ ການຜິດສັນຍາໃນການສຳລະໜີ້ທີ່ອາດມີຂຶ້ນນັ້ນ ໃນວັນອັງຄານວານນີ້ ຜູ້ນຳຂອງພັກຣີພັບບລີກັນຢູ່ໃນສະພາສູງ ທ່ານ Mitch McConnell ກ່າວວ່າມັນອາດຈະເປັນໄປບໍ່ໄດ້ທີ່ຈະບັນລຸການແກ້ໄຂບັນຫາງົບປະມານໄລຍະຍາວໂດຍບໍ່ໄດ້ ໃຫ້ຄວາມສຳຄັນຕໍ່ຂໍ້ສະເໜີຂອງປະທານາທິບໍດີບາຣັກໂອບາມາ ກ່ຽວກັບການຫຼຸດຜ່ອນການ ຂາດດຸນງົບປະມານນັ້ນວ່າ ເປັນເລື່ອງທີ່ຫຼອກລວງ ແຕ່ທ່ານໄດ້ສະເໜີໃຫ້ປະທານາທິບໍດີໃຊ້ ແຜນການເຄື່ອນໄຫວກັບສະພາເພື່ອເພີ້ມຂີດຈຳກັດໃນການເປັນໜີ້ຂອງປະເທດໂດຍປາດສະ ຈາກການສະໜັບສະໜຸນຂອງພັກຣີພັບບລີກັນ ການສະເໜີແນະຂອງທ່ານ McConnell ມີຂຶ້ນຫຼັງຈາກກຸ່ມແນວໂຮມທຸລະກິດ ໄດ້ສົ່ງຈົດ ໝາຍໄປຍັງປະທານາທິບໍດີແລະສະມາຊິກລັດຖະສະພາເຕືອນວ່າການຜິດສັນຍາໃນການຊຳ ລະໜີ້ໃດໆກໍຕາມຈະສົ່ງຜົນກະທົບຢ່າງຮ້າຍແຮງຕໍ່ເສດຖະກິດແລະເວົ້າວ່າມັນເປັນການສ່ຽງ ທີ່ສະຫະລັດຈະຕ້ອງບໍ່ກະທຳ